钦定古今图书集成/明伦汇编/人事典/第104卷 > 《思归叹》石崇
## 钦定古今图书集成/明伦汇编/人事典/第104卷 > 《思归叹》石崇

登城隅兮临长江，极望无涯兮思填胸。鱼瀺灂兮鸟
缤翻，泽雉游凫兮戏中园。秋风厉兮鸿雁征，蟋蟀嘈
嘈兮晨夜鸣。落叶飘兮枯枝竦，百草零落兮覆畦垄。
时光逝兮年易尽，感彼岁暮兮怅自愍。廓羁旅兮滞
野都，愿御北风兮忽归徂。惟金石兮幽且清，林郁茂
兮芳卉盈。元泉流兮萦丘阜，阁馆萧寥兮荫丛柳。吹长笛兮弹五弦。高歌凌云兮乐馀年，舒篇卷兮与圣
谈。释冕投绂兮希彭聃，超逍遥兮绝尘埃，福亦不至
兮祸亦不来。